Her er elbilen, “alle” drømmer om

En britisk forsikringsvirksomhed har samlet fire års søgehistorik og skabt en digital elbil, der samler alt det, bilejere leder efter. Resultatet? En sort crossover med drømmepotentiale – og et navn, der matcher ambitionerne: The Zenith.

Af alle biltyper på markedet, er det crossoveren, der løber med opmærksomheden. Ikke kun er den blandt de bedst sælgende biltyper i Storbritannien – Tesla Model Y har længe været verdens mest solgte elbil. Det var med det i baghovedet, at forsikringsselskabet Confused.com kastede sig ud i et anderledes, men opsigtsvækkende eksperiment: Hvad hvis man lavede en bil, der kombinerede alt det, folk faktisk søger efter?

Et digitalt Frankenstein-monster

Gennem en analyse af søgedata fra 2020 til 2024 har selskabet identificeret de biler, der har været mest populære i folks søgninger, fortæller InsideEVs. Ud fra designtræk fra modeller som Range Rover, Honda Civic, Toyota Camry, Ford Mustang og BMW X1 – blandt mere end 600 andre – skabte de den perfekte drømmebil.

The Zenith er en mellemstor, fire-dørs el-crossover i sort lakering med LED-lysbånd på både for- og bagside. Den rummer fem personer og har bagklap og to sæderækker – alt sammen pakket ind i mål, der placerer den lige midt i SUV-klassen: 470 centimeter lang, 188 centimeter bred og 159 centimeter høj, med en akselafstand på 282 centimeter.

Der er ikke nogen billeder fra kabinen, men et teoretisk bagagerum på 442 liter og en beregnet topfart på 208 km/t – udregnet som gennemsnittet af de biler, der indgik i undersøgelsen.

Sort er det nye sort

At bilen er sort, er ikke tilfældigt. Ifølge Confused.com var det nemlig den mest søgte bilfarve i 2023, med mere end 24.000 månedlige søgninger. Hvid og rød fulgte efter – men med betydeligt færre hits.

“Zenith repræsenterer den ultimative drømmebil – en perfekt balance mellem stil, ydeevne og funktionalitet for bilister over hele verden,” siger Rhydian Jones, bilekspert hos Confused.com.

Et tankeeksperiment med en pointe

Selvom The Zenith ikke er andet end en digital fantasi, rammer projektet ned i noget virkeligt: Vi vil alle have det samme. Crossover-designet, den sorte farve, praktiske egenskaber og en pæn portion performance – alt det, folk klikker på, er blevet til én og samme bil.

Spørgsmålet er så, om drømmebilen ikke bare er… endnu en crossover i mængden? Måske. Men hvis målet var at bygge bilen, alle søger efter – så er The Zenith ramt lige i centrum.

Her er elbilen, “alle” drømmer om